CELEX: 32016R1867
Language: ro
Date: 2016-10-20 00:00:00
Title: Regulamentul de punere în aplicare (UE) 2016/1867 al Comisiei din 20 octombrie 2016 de modificare a anexei la Regulamentul (CE) nr. 3199/93 privind recunoașterea reciprocă a procedurilor pentru denaturarea completă a alcoolului în scopul scutirii de la plata accizelor

21.10.2016   
            
            
               RO
            
            
               Jurnalul Oficial al Uniunii Europene
            
            
               L 286/32
            
         REGULAMENTUL DE PUNERE ÎN APLICARE (UE) 2016/1867 AL COMISIEI
   din 20 octombrie 2016
   de modificare a anexei la Regulamentul (CE) nr. 3199/93 privind recunoașterea reciprocă a procedurilor pentru denaturarea completă a alcoolului în scopul scutirii de la plata accizelor
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 92/83/CEE a Consiliului din 19 octombrie 1992 privind armonizarea structurilor accizelor la alcool și băuturi alcoolice (1), în special articolul 27 alineatul (4),
   întrucât:
   
               (1)
            
            
               În temeiul articolului 27 alineatul (1) litera (a) din Directiva 92/83/CEE, statele membre trebuie să scutească de accize alcoolul care a fost complet denaturat în conformitate cu cerințele oricărui stat membru, cu condiția ca cerințele în cauză să fi fost notificate în mod corespunzător și acceptate în conformitate cu condițiile prevăzute la alineatele (3) și (4) de la articolul menționat.
            
         
               (2)
            
            
               Denaturanții utilizați de statele membre pentru denaturarea completă a alcoolului, în conformitate cu articolul 27 alineatul (1) litera (a) din Directiva 92/83/CEE, sunt cei descriși în anexa la Regulamentul (CE) nr. 3199/93 al Comisiei (2).
            
         
               (3)
            
            
               Regulamentul de punere în aplicare (UE) nr. 162/2013 al Comisiei (3) a introdus o procedură comună pentru denaturarea completă a alcoolului. Procedura comună respectivă implică utilizarea, per hectolitru de etanol absolut, a trei litri de alcool izopropilic (IPA), trei litri de metiletilcetonă (MEK) și un gram de benzoat de denatoniu. Procedura comună respectivă a fost menită să înlocuiască diferitele proceduri naționale de denaturare pentru a preveni frauda, evaziunea și abuzul.
            
         
               (4)
            
            
               Deși se recunoaște că procedura comună de denaturare este solidă, eficientă și eficace în combaterea fraudei, prevenind consumul accidental sau deliberat, aceasta nu a fost aplicată în cea mai mare parte a sectorului industrial, în mare parte din cauza costurilor mai ridicate ale procedurii respective în comparație cu unele proceduri de denaturare naționale. Numărul mare de proceduri naționale de denaturare slăbește eficacitatea supravegherii și oferă ocazii pentru fraudă.
            
         
               (5)
            
            
               În urma discuțiilor cu autoritățile competente și având în vedere punctele de vedere ale sectorului, s-a ajuns la un consens privind o singură procedură de denaturare comună. Procedura respectivă implică costuri mai mici, deoarece reduce cantitatea necesară de alcool izopropilic (IPA), de metiletilcetonă (MEK) și de benzoat de denatoniu per hectolitru de etanol absolut, garantând în același timp un nivel suficient de prevenire.
            
         
               (6)
            
            
               În consecință, toate procedurile naționale de denaturare ar trebui să fie eliminate din anexa la Regulamentul (CE) nr. 3199/93. Statele membre care continuă să utilizeze proceduri naționale de denaturare vor face acest lucru în conformitate cu condițiile prevăzute la articolul 27 alineatul (1) litera (b) din Directiva 92/83/CEE, care prevede scutirea de accizele armonizate a alcoolului denaturat utilizat la fabricarea oricărui produs care nu este destinat consumului uman.
            
         
               (7)
            
            
               Comisia a transmis toate comunicările menționate la articolul 27 alineatul (3) din Directiva 92/83/CEE celorlalte state membre.
            
         
               (8)
            
            
               Nu au fost primite obiecții în conformitate cu articolul 27 alineatul (4) din Directiva 92/83/CEE cu privire la cerințele notificate.
            
         
               (9)
            
            
               Este necesar să se prevadă o perioadă de timp rezonabilă pentru a permite industriei să se adapteze la noua procedură de denaturare comună și pentru a-i permite acesteia să își îndeplinească obligațiile contractuale existente.
            
         
               (10)
            
            
               Prin urmare, Regulamentul (CE) nr. 3199/93 trebuie modificat în consecință.
            
         
               (11)
            
            
               Măsurile prevăzute de prezentul regulament sunt conforme cu avizul Comitetului pentru accize,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 3199/93 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 august 2017.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 octombrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 316, 31.10.1992, p. 21.
   
      (2)  Regulamentul (CE) nr. 3199/93 al Comisiei din 22 noiembrie 1993 privind recunoașterea reciprocă a procedurilor pentru denaturarea completă a alcoolului în scopul scutirii de la plata accizelor (JO L 288, 23.11.1993, p. 12).
   
      (3)  Regulamentul de punere în aplicare (UE) nr. 162/2013 al Comisiei din 21 februarie 2013 de modificare a anexei la Regulamentul (CE) nr. 3199/93 privind recunoașterea reciprocă a procedurilor pentru denaturarea completă a alcoolului în scopul scutirii de la plata accizelor (JO L 49 22.2.2013 p. 55).
   
      ANEXĂ
      
         
            „ANEXĂ
            
                        1.
                     
                     
                        Lista produselor autorizate, cu numărul de înregistrare CAS (Chemical Abstracts Service), autorizate pentru denaturarea completă a alcoolului:
                        
                                    Benzoat de denatoniu
                                 
                                 
                                    CAS: 3734-33-6
                                 
                              
                                    Alcool izopropilic (IPA)
                                 
                                 
                                    CAS: 67-63-0
                                 
                              
                                    Metiletilcetonă (butanonă) (MEK)
                                 
                                 
                                    CAS: 78-93-3
                                 
                              
                  
                        2.
                     
                     
                        În baza de date a Inventarului vamal european al substanțelor chimice (ECICS), sunt disponibile sinonime pentru produsele autorizate în diferite limbi oficiale.
                     
                  
                        3.
                     
                     
                        Termenul „etanol absolut” este utilizat în prezenta anexă în conformitate cu terminologia utilizată de Uniunea Internațională de Chimie Pură și Aplicată (IUPAC).
                     
                  
                        4.
                     
                     
                        Procedura comună de denaturare utilizată în toate statele membre pentru alcoolul complet denaturat:
                        Per hectolitru de etanol absolut, se adaugă următoarele substanțe:
                        
                                    —
                                 
                                 
                                    1,0 litri de alcool izopropilic (IPA);
                                 
                              
                                    —
                                 
                                 
                                    1,0 litri de metiletilcetonă (MEK);
                                 
                              
                                    —
                                 
                                 
                                    1,0 grame de benzoat de denatoniu.
                                 
                              
                  
                        5.
                     
                     
                        În alcoolul denaturat, poate fi adăugat un colorant pentru a-i da o culoare caracteristică, făcându-l imediat identificabil.”